Bragi Kristinsson , íbúi á Norðurbrún 1 , prófar stigahjálpina undir handleiðslu Stefáns E. Hafsteinssonar hjá Öryggismiðstöðinni . Aðsend mynd Ný lausn í velferðartækni var tekin í notkun í fyrsta skipti hér á landi í gær í þjónustuíbúðum á Norðurbrún 1 í Reykjavík . Um er að ræða búnaðinn Assistep eða stigahjálpin sem er sérstakt stigahandrið ásamt handfangi til að aðstoða fólk við að ganga upp eða niður stiga með öruggum hætti . „ Það var verulega ánægjulegt að sjá viðbrögð fólks þegar það prófaði stigahjálpina í fyrsta skipti . Stigahjálpin er einföld og margverðlaunuð lausn styður þá sem þurfa aðstæðna eða heilsu sinnar vegna aukinn stuðning við að komast milli hæða á eigin heimili . Hún hefur víðtæk áhrif á iðju , hreyfanleika og sjálfstæði og gerir fólki kleift að búa lengur í eigin húsnæði , “ segir Stefán E. Hafsteinsson , iðjuþjálfi og viðskiptastjóri fyrir velferðartækni hjá Öryggismiðstöðinni . Um er að ræða samstarfsverkefni Velferðartæknismiðju Reykjavíkurborgar , Snjallborgarinnar , Heilsugæslunnar í Glæsibæ , Endurhæfingar í heimahús og Öryggismiðstöðvarinnar sem er umboðsaðili Assistep á Íslandi og setur búnaðinn upp . Mikil ánægja var meðal heimilisfólks á Norðurbrún 1 , en þar eru 60 þjónustuíbúðir á vegum Reykjavíkurborgar , með búnaðinn þegar hann var tekinn í notkun í gær og fólk prófaði hann með bros á vör . „ Þetta er allt annað líf að hafa svona stuðning þegar maður er að ganga upp og niður stiga . Maður á orðið erfitt með gang og þessi búnaður veitir mjög mikið öryggi og stuðning í stiganum , “ segir Hreiðar Ólafur Guðjónsson , íbúi í húsinu . „ Við höfum verið að skoða þennan búnað í talsverðan tíma og það er ánægjulegt að nú er hann kominn upp hér á Norðurbrún 1 til prófunar . Við fengum vel þegna aðstoð frá Snjallborginni til að fjármagna þessa velferðatæknilausn sem hefur fengið mjög góðar viðtökur hjá íbúum þjónustuíbúðanna hér í dag og öðrum sem hafa prófað , “ segir Arnar Guðmundur Ólason , verkefnastjóri Velferðartæknismiðju Reykjavíkur . Hann segir að Reykjavíkurborg styðji þverfaglegt samstarf og í framhaldi af uppsetningu þessa búnaðar verði slíkt verkefni sett af stað þar sem ákveðnir íbúar munu taka þátt í mælingum tengt líkamlegu , andlegu og félagslegu heilbrigði næstu 12 vikur til að fylgjast betur með hvaða ávinning Assistep hefur . „ Aldurssamsetning þjóðarinnar er að breytast og á næstu áratugum mun hlutfall eldri borgara stóraukast . Slíkar samfélagsbreytingar ásamt tæknilegri framþróun mun kalla á breyttar nálganir og áherslur í þjónustu . Við stöndum nágrannaþjóðum okkar aðeins að baki í þessari þróun og því er alltaf áhugavert og forvitnilegt þegar nýjar lausnir eru kynntar til leiks . Þetta er ein af þeim lausnum sem nágrannaþjóðir okkar hafa þegar innleitt til að bæta lífsgæði og mæta þörfum stækkandi hóps eldri borgara , “ segir Arnar ennfremur . Assistep stigahjálpin er þróuð og framleidd í Þrándheimi í Noregi og hefur unnið til fjölda verðlauna á síðastliðnum árum . Assistep byrjaði í raun sem skólaverkefni hjá nokkrum nemendum sem í framhaldi stofnuðu fyrirtækið Assitech . Þetta er í fyrsta skipti sem Assistep lausnin er sett upp hér á landi en hún er mikið notuð á öllum Norðurlöndunum og flestum Evrópulöndum og hefur reynst mjög vel þar að sögn Ingrid Lonar , meðeiganda og stjórnanda hjá Assitech , sem kom til Íslands til að aðstoða og þjálfa upp tæknimenn hjá Öryggismiðstöðinni við uppsetningu á Assistep .